b'\n_START_ARTICLE_\nVihre\xc3\xa4 Lyhty (Hal Jordan)\n_START_SECTION_\nSarjakuva\n_START_PARAGRAPH_\nSarjakuvien toimittaja Julius Schwartz halusi enemm\xc3\xa4n science fiction painotteisen Vihre\xc3\xa4n Lyhdyn toisin kuin edellinen Vihre\xc3\xa4 Lyhty Alan Scott, joka sai voimansa T\xc3\xa4htisyd\xc3\xa4n-nimisest\xc3\xa4 pienest\xc3\xa4 meteoriitista. H\xc3\xa4n v\xc3\xa4rv\xc3\xa4si k\xc3\xa4sikirjoittaja John Broomen ja kuvittaja Gil Kanen luomaan uuden Vihre\xc3\xa4n Lyhdyn. Kaksikon luoma sankari esiteltiin vuonna 1959 Showcase-sarjakuvan numerossa 22._NEWLINE_Toinen Vihre\xc3\xa4 Lyhty sai nimekseen Harold "Hal" Jordan. H\xc3\xa4n oli toisen sukupolven koelent\xc3\xa4j\xc3\xa4, joka seurasi is\xc3\xa4ns\xc3\xa4 Martin Jordanin jalanj\xc3\xa4lki\xc3\xa4. Yhdysvaltain ilmavoimissa ty\xc3\xb6skennellyt Jordan l\xc3\xb6ysi er\xc3\xa4\xc3\xa4n harjoituslennon aikana autiomaahan pudonneen avaruusaluksen. Avaruusaluksen sis\xc3\xa4ll\xc3\xa4 oli Abin Sur -niminen avaruusolento, joka l\xc3\xa4hetti ennen kuolemaansa sormuksensa etsim\xc3\xa4\xc3\xa4n korvaajaansa, joka olisi t\xc3\xa4ysin rehellinen ja peloton. Abin Sur luovutti lopulta Jordanille kantamansa voimasormuksen ja patterin, jolla h\xc3\xa4nen t\xc3\xa4ytyi ladata sormus 24 tunnin v\xc3\xa4lein. Jordan suhtautui vakavasti uuteen teht\xc3\xa4v\xc3\xa4\xc3\xa4ns\xc3\xa4 ja auttoi supersankarina niin apua tarvitsevia ihmisi\xc3\xa4 kuin Vihre\xc3\xa4n Lyhdyn Joukkojakin. H\xc3\xa4net kutsuttiin my\xc3\xb6hemmin my\xc3\xb6s Oikeuden Puolustajiin varaj\xc3\xa4seneksi._NEWLINE_1990-luvulla Jordanista tuli kuitenkin superrikollinen, kun h\xc3\xa4nen kotikaupunkinsa Coast City tuhoutui Mongulin hy\xc3\xb6kk\xc3\xa4yksess\xc3\xa4. Aikaisemmin Jordan oli voittanut Mongulin taistelussa huolimatta siit\xc3\xa4, ett\xc3\xa4 Mongulin iho oli keltainen. Voimasormus kun ei tehoa keltaiseen v\xc3\xa4riin. Jordan l\xc3\xa4hetti superrikollisen vankilaan, mutta Mongul onnistui kuitenkin karkaamaan vankilassa vellonneen mellakan ansiosta. Hautoessaan kostoa Vihre\xc3\xa4lle Lyhdylle Mongul matkasi kohti Yhdysvaltojen l\xc3\xa4nsirannikkoa v\xc3\xa4litt\xc3\xa4m\xc3\xa4tt\xc3\xa4 siit\xc3\xa4, ett\xc3\xa4 Hal Jordan ei ole en\xc3\xa4\xc3\xa4 se Vihre\xc3\xa4 Lyhty, joka p\xc3\xa4ihitti h\xc3\xa4net. Mongul taistelee uutta Vihre\xc3\xa4\xc3\xa4 Lyhty\xc3\xa4 Kyle Rayneria vastaan ja yll\xc3\xa4ttyy t\xc3\xa4ysin, kun t\xc3\xa4m\xc3\xa4n voimasormus kykenee vahingoittamaan h\xc3\xa4nt\xc3\xa4. Kaupungin tuhoutuessa surun murtama Jordan hy\xc3\xb6kk\xc3\xa4si Oa -planeetalle, riisti itselleen lis\xc3\xa4voimia planeetalla sijainneesta keskusvoimal\xc3\xa4hteest\xc3\xa4 ja tappoi useita Vihreit\xc3\xa4 Lyhtyj\xc3\xa4. H\xc3\xa4n muuttui Parallax-nimiseksi viholliseksi, joka yritti useasti palauttaa Coast Cityn kuolleet ihmiset henkiin joutuen useasti taistelemaan entisi\xc3\xa4 liittolaisiaan vastaan. Jordan kuoli kuitenkin sankarina pelastaessaan Maan The Final Night-lehden numerossa 4 (marraskuu 1996)._NEWLINE_Kuolemansa j\xc3\xa4lkeen kosminen Aaveen henki antoi Jordanille mahdollisuuden sovittaa syntins\xc3\xa4. T\xc3\xa4m\xc3\xa4n my\xc3\xb6t\xc3\xa4 h\xc3\xa4nest\xc3\xa4 tuli Jim Corriganin j\xc3\xa4lkeen Aaveen seuraava ihmisis\xc3\xa4nt\xc3\xa4. Aaveena toimiessaan Jordan k\xc3\xa4ytti uusia l\xc3\xa4hes rajattomia voimiaan auttaakseen muita. Lopulta Jordanin katsottiin sovittaneen syntins\xc3\xa4 ja h\xc3\xa4net palautettiin takaisin Vihre\xc3\xa4ksi Lyhdyksi, sek\xc3\xa4 el\xc3\xa4vien kirjoihin vuonna 2004 6-osaisessa sarjakuvassa Green Lantern: Rebirth.'